KTC คาดผลงานไตรมาส 4 สดใสรับไฮซีซั่น พร้อมรุกขยายพอร์ต “KTC พี่เบิ้ม” ปี 63 แตะ1.5พันลบ.
KTC คาดผลงานไตรมาส 4 สดใสรับไฮซีซั่น พร้อมรุกขยายพอร์ต "KTC พี่เบิ้ม" ปี 63 แตะ1.5พันลบ.
22 พ.ย. 2562

นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย จำกัด (มหาชน) หรือ KTC เปิดเผยว่า บริษัทฯตั้งเป้ายอดใช้จ่ายผ่านบัตรเครดิตปี 63 เติบโต 15% จากที่ปีนี้ที่คาดจะเติบโต 10-11% หลังจาก 9 เดือนแรกของปี 62 เติบโตราว 10.4% โดยปีหน้าบริษัทเตรียมออกผลิตภัณฑ์ใหม่ที่มีความหลากหลายมากขึ้น เพื่อให้สอดรับกับเศรษฐกิจที่อาจจะยังไม่ฟื้นตัวดีมากนัก
ทั้งนี้ ในปีหน้าบริษัทจะเริ่มรุกขยายสินเชื่อ “KTC พี่เบิ้ม” ซึ่งรวมสินเชื่อทั้ง นาโนไฟแนนซ์ พิโกไฟแนนซ์ และสินเชื่อที่มีทะเบียนรถเป็นประกัน หลังจากเริ่มให้บริการในกลุ่มเล็ก ๆ ไปแล้วในปีนี้ โดยจะเจาะกลุ่มลูกค้าที่มีรายได้ขั้นต่ำ 8,000 บาท/เดือน ดอกเบี้ย 0.89% ต่อเดือน ซึ่งบริษัทตั้งเป้าพอร์ตสินเชื่อกลุ่มนี้ไว้ที่ 1,500 ล้านบาทในปี 63
พร้อมกันนั้น บริษัทตั้งเป้าเพิ่มจำนวนบัตรเครดิตใหม่อีก 350,000 บัตร จากปัจจุบันอยู่ที่ 2,460,595 บัตร และพอร์ตลูกหนี้จะเติบโต 10% ใกล้เคียงกับปีนี้ที่ช่วง 9 เดือนแรกเติบโตไปแล้ว 9% มาอยู่ที่ 79,618 ล้านบาท ตามการเติบโตทั้งธุรกิจหลัก รวมถึงธุรกิจใหม่ คือ “KTC พี่เบิ้ม”ที่เริ่มให้บริการไปบ้างแล้วในปีนี้ โดยเฉพาะสินเชื่อจำนำทะเบียนรถ
ขณะที่บริษัทจะยังคงรักษาระดับสัดส่วนหนี้ที่มิก่อให้เกิดรายได้ (NPL) ในปี 63 ไว้ที่ 1.1% แม้การเก็บหนี้จะยากขึ้น และคุณภาพแย่ลง ซึ่งเป็นไปตามภาพรวมเศรษฐกิจที่ชะลอตัว แต่มั่นใจว่าจะควบคุมระดับ NPL ได้ ส่วนมาตรฐานบัญชีใหม่ (TFRS9) ที่จะมีผลบังคับใช้ต้นปี 63 บริษัทยังคงการสำรองในระดับสูงต่อไป โดยจะยังไม่เน้นการบันทึกเป็นกำไร เนื่องจากสภาวะเศรษฐกิจมีความไม่แน่นอนสูง
นอกจากนี้ บริษัทมีแผนออกหุ้นกู้วงเงิน 10,000 ล้านบาทในปีหน้า เพื่อขยายธุรกิจใหม่, รองรับธุรกิจเก่า และทดแทนหุ้นกู้เดิมที่ครบกำหนดไถ่ถอน เพื่อล็อคต้นทุนทางการเงินให้อยู่ในระดับที่เหมาะสม โดยปีหน้าคาดว่าต้นทุนทางการเงินจะอยู่ที่ 3% ใกล้เคียงกับระดับปัจจุบัน ประกอบกับ บริษัทยังมีวงเงินกู้จากสถาบันการเงินคงเหลือสามารถเบิกใช้ได้ประมาณ 25,790 ล้านบาท แบ่งเป็นวงเงินจากธนาคารกรุงไทย (KTB) ที่ 16,420 ล้านบาท และธนาคารอื่น ๆ 9,370 ล้านบาท
สำหรับการดำเนินธุรกิจในช่วงโค้งสุดท้ายของปีนี้ นายระเฑียร กล่าวว่า สินเชื่อบุคคลในไตรมาส 4/62 คาดว่าจะเติบโตได้ดีกว่าไตรมาส 3/62 เนื่องจากเป็นช่วง High season ที่จะมีความต้องการใช้เงินมากขึ้น และผู้ประกอบการมีความต้องการขอสินเชื่อมากขึ้นด้วย ซึ่ง KTC ก็มีการทำตลาดทั้งในออนไลน์และออฟไลน์ โดยปัจจุบันมีพอร์ตสินเชื่อบุคคลอยู่ที่ 973,356 บัญชี ขยายตัว 5% และยอดลูกหนี้สินเชื่อบุคคลรวม 28,219 ล้านบาท เติบโต 9%